రీకాల్‌ ప్రకటించిన మారుతీ సుజుకీ!
-  53 వేల స్విఫ్ట్‌, బాలెనో కార్లు వెనక్కి
న్యూఢిల్లీ: దేశీయంగా అతిపెద్ద కార్ల కంపెనీ మారుతీ సుజుకీ తన కొత్త స్విఫ్ట్‌, బాలెనో మోడల్స్‌ను రీకాల్‌ చేస్తున్నట్టు మంగళవారం ప్రకటించింది. దాదాపు 52686 యూనిట్ల కొత్త స్విఫ్ట్‌, బాలెనో మోడల్స్‌ను రీకాల్‌ చేయనున్నామని కంపెనీ వెల్లడించింది. పరీక్షించి, లోపం ఉన్న బ్రేక్‌ వాక్యుమ్‌ను రీప్లేస్‌ చేయనున్నట్టు మారుతీ సుజుకీ పేర్కొంది. 2017 డిసెంబర్‌ 1 నుంచి 2018 మార్చి 16 మధ్య కాలంలో తయారుచేసిన స్విఫ్ట్‌, బాలెనో వాహనాలకు ఈ సర్వీసు క్యాంపెయిన్‌ చేపట్టనున్నట్టు తెలిపింది. మొత్తం 44,982 స్విఫ్ట్‌, 7,704 బాలెనో యూనిట్ల కస్టమర్లను ఈ కాంపెయిన్‌కు పిలిచింది. సాధారణంగా అన్ని ఆటోమొబైల్‌ కంపెనీలు ఈ సర్వీస్‌ కాంపెయిన్‌ను చేపడుతాయి. తద్వారా కస్టమర్లకు అసౌకర్యం కల్గించేలా కార్లలో ఏమైనా సమస్యలు ఉన్నాయా అనేది గుర్తించి.. ఒక వేళ ఉంటే వాటిని సరిచేస్తాయి. డీలర్స్‌ ద్వారా కస్టమర్లను సంప్రదించి ఆ లోపాలున్న భాగాలను మారుస్తాయి. ఈ సర్వీసు క్యాంపెయిన్‌లో లబ్ది పొందాలనుకొనే వారు 2018 మే 14 నుంచి వాహన యజమానులు డీలర్లను సంప్రదించాలని, లోపం ఉన్న భాగాన్ని రీప్లేస్‌మెంట్‌ చేసుకోవాలని కంపెనీ సూచించింది. గ్లోబల్‌గా కూడా ఆటోమొబైల్‌ కంపెనీలు పెద్ద మొత్తంలో సర్వీసు క్యాంపెయిన్లను చేపడుతున్నాయి. కస్టమర్లకు అసౌకర్యం కలిగిస్తున్న లోపం ఉన్న భాగాలను సరిదిద్దుతున్నాయి.
మీ స్నేహితులకు రికమెండ్ చెయ్యండి